Elcyklen skal ikke ses kun ses som et alternativ til den normale cykel. Den skal i stedet sammenlignes med en meget større konkurrent.

»Vi vil rigtigt gerne nedbryde de myter, at det er de gamle og dovne, der kører på elcykler. Den er et reelt alternativ til et passivt transportmiddel - nemlig bilen,« siger Gustav Friis, projektleder i Smart Mobilitet.

Cyklerne kommer i mange forskellige modeller i dag, og uanset om du ville cykle for et bedre helbred, for at undgå bilkøerne eller for at skåne miljøet, så orker de fleste af os ikke at cykle, hvis vi har for langt til arbejde.

Tal fra Smart Mobilitet viser, at danskernes smertegrænse går ved 5-6 kilometer. Hvis vi har længere på arbejde, så foretrækker vi bilen.

Men det er netop her, elcyklen kan gøre en forskel, mener Gustav Friis:

»Der er potentiale for elcyklen, når vi kommer ud på de distancer, hvor elcyklen er alternativet til bilen,« siger han og slår fast:

»De erfaringer, vi har gjort os, viser, at når man først er kommet op på en elcykel, så giver den også gevinsten i en travl hverdag.«

The missing link for utrænede cyklister

Klaus Bondam, direktør i Cyklistforbundet, ser også elcyklen som værende løsningen på de danske byers trængselsproblemer:

Elcykler og speed pedelecs Ingeniøren sætter i denne uge fokus på elcykler og speed pedelecs i den danske trafik. Mens nogle ser det som en oplagt løsning på fremtidens trængselsproblemer, ser andre det i et mere skeptisk lys. Hvad kan de her cykler tilbyde? Hvad er realistisk? Hvad er problemerne? Følg med i løbet af ugen.

»Elcyklen kan være the missing link, der kan få en hardcore billist til at vælge et andet transportmiddel. Så den kan få en utrænet cyklist op på cyklen,« siger han.

Han ser elcyklen som løsningen, der kan få modvind og bakker til at virke mere overkommelige for de danskere, der ikke har fået cyklet til hverdag.

»Den åbner muligheden for at cykle længere afstande. Det er intet problem at cykle 10-15 km på en elcykel, hvis bare infrastrukturen er til det.«

Bondam påpeger i den sammenhæng, at godt 30 pct. af bilturene i Danmark er under 5 km.

Giver bil eller cykel mest glæde?

Trafikforsker Harry Lahrmann har overfor Ingeniøren påpeget, at danskerne er svære at få ud af bilen og op på cyklen, men Bondam ser ikke bilen som en mere attraktiv transportform end cyklen.

»Er der i virkeligheden høj køreglæde ved at køre bil? Om 12 år vil man sidde i kø i alle de store danske byer, så jeg ved ikke helt, hvor stor glæde, der er ved det. I danske byområder vil du altså kunne komme langt hurtigere frem på elcykel. Hvis alternativet er at sidde i kø en i bil, så vil jeg langt langt hellere køre på min cykel,« siger han.

Man kunne let tænke, at elcyklen for nogle faktisk vil være en doven løsning, men det argument æder Klaus Bondam ikke helt.

»Det er nok til dels rigtigt, men til gengæld er man mere tilbøjelig til at cykle længere distancer på elcyklen. Så det kompenserer fint for det,« siger han.

Han påpeger dog, at det er forskelligt, hvor cykelvenlige de danske veje er, hvis man kommer væk fra hovedstaden.

»Vi skal sikre, at der er en tilstrækkelig infrastruktur. Fremtiden kommer til at have mere differentieret fartbillede i trafikken. Mens København har gjort en masse på området, så halter andre dele af Danmark bagud, og hvis cykelstien er for smal eller der er for mange huller i vejene, så føler man sig ikke tryg, og så kommer man ikke op på cyklen,« siger Klaus Bondam.